लोकगीत अपने मूल रूप च ते कुसै व्यक्ति विशेश दे हिरदे दी कुसै खास अनुभूति जां भावावेश दा छुआल गै होंदे न, पर अपने पौंगरदे ते बस्तार पांदे ते रूप-सरूपै च ओ सांझी ते समूही रचना बनी जन्दे न। जिंदा ना ते कोई प्रमाणक जनम समां होंदा ऐ ते ना गै नामधारी कोई टकोधा रचनाकार। मनुक्खी मानस गै ओह्‌दी जन्म-भूमि होंदी ऐ ते लोक-मानस दी कुरजन गै ओह्‌दी रचना करदी ऐ। लोकगीतें दे बिशे ते रूप-सरूपै बारै बचार करदे बेलै बचारकें एह्‌दे मुक्ख तत्त्वें च परम्परा, अन्धविशवास, रीति-रवाज ते जनजीवन दे बक्ख-बक्ख पैह्‌लुएं दा जिकर कीता दा ऐ जिंदे च कुलदेव, कुलदेवियें थमां लेइयै पुराणक, इतिहासक क्हानिएं-किंवदंतियें, जादू-टूने ते शास्तर-प्रमाणत देवी-देवताएं प्रति आस्था दे गीत थ्होंदे न, केइयें लोकगीतें च स्नान बगैरा दैनक नित्त-नीम बी आई गेदे न ते मुक्ख पर्व-त्यहार जां संस्कारें च ते लोकगीतें दी प्रधानता होंदी ऐ। पर मेरी समझा मूजब लोकगीतें दा मूल ते प्रधान तत्व ओह्‌दी गेयता ते परम्पराएं गी बनाई रक्खने दी तांह्‌ग ऐ जेह्‌ड़ी कत्थें-क्हानियें कोला बी मती सुरक्खत लोकगीतें च रेही सकदी ऐ की जे अपनी गेय शैली मूजब एह् हारी-सारी मूंह् चढ़ियै दूरै-दूरै दी जात्तरा करदे न। एह् शास्त्रीय निजमें-बंधनें कोला मुक्त सुतंतर ते कलाहीन अभिव्यक्ति शैली च प्हाड़ी नाड़ुएं (झरने) आला लेखा प्राकृतक संगीत दे सुरें च रस घोलदे चलदे न, पर इंदी लै ते ताल बिना शास्त्रीय वंधनें दे बी मनै पर जादू दा असर करदे न।